Óvenjulegar mannaferðir eru sérstaklega algengar á þessum tíma árs , þegar rauðklæddir ellihrumir karlar vaða inn og út um allt á skítugum sauðskinnsskónum . Frá 12. desember og til jóla mætti segja að yfir landið fari afbrotahrina , þegar börn keppast við að tilkynna foreldrum sínum um hvert annað húsbrotið . Auðvitað er þetta allt til gamans gert , en ef við ætluðum að heimfæra refsiramma íslenskra laga upp á sveinana 13 , þá kynnu nú einhverjir þeirra að vera í vondum málum . Stekkjastaur er fyrstur og er hann sagður vera bróðir Grýlu í Þjóðsögum Jóns Árnasonar . Það er auðvitað ekkert sem bannar manni það að eiga systkini sem éta óþekka krakka , en það er slæmt svona PR-lega séð . En Stekkjastaur var jafnframt sagður vera „ grimmur við unga sveina “ sem hæglega mætti finna stað í refsirammanum . Þannig segir í 1. mgr. 99. gr. barnarverndarlaga nr. 80 / 2002 , að hver „ sem beitir barn andlegum eða líkamlegum refsingum , hótunum eða ógnunum eða sýnir af sér aðra vanvirðandi háttsemi gagnvart barni skal sæta sektum eða fangelsi allt að þremur árum . “ Í 3. mgr. sömu greinar er svo tekið fram að hver „ sem sýnir barni yfirgang , ruddalegt eða ósiðlegt athæfi , særir það eða móðgar skal sæta sektum eða fangelsi allt að tveimur árum . “ Stekkjastaur gæti því auðveldlega verið í vondum málum . Ekki verður séð að Stúfur sé eitthvað sérstakt illmenni . Af þeim heimildum sem undirritaður hefur viðað að sér , er það kannski helst saklaus stríðni sem hann hefur gerst sekur um , til viðbótar við húsbrot inn á hvert einasta barnaheimili aðfararnótt 14. desember . Húsbrot fellur undir 231. gr. almennra hegningarlaga , sem kveða á um að ef „ maður ryðst heimildarlaust inn í hús eða niður í skip annars manns , eða annan honum óheimilan stað , eða synjar að fara þaðan , þegar skorað er á hann að gera það , þá varðar það sektum eða fangelsi allt að 6 mánuðum . Þó má beita fangelsi allt að einu ári , ef miklar sakir eru , svo sem ef sá , sem brot framdi , var vopnaður eða beitti ofbeldi eða hótun um ofbeldi eða brot er framið af fleirum saman . “ Það er kannski helst þetta síðast talda , sem jólasveinarnir ættu að hafa áhyggjur af , enda ljóst að þessi endalausu húsbrot á hverri einustu nóttu í 13 nætur fyrir jól eru samantekin ráð þessara manna . Til viðbótar við framangreint er ljóst að nokkrir af jólasveinunum eru fingralangir . Þannig er talið að Þvörusleikir , Pottaskefill , Askasleikir , Skyrgámur , Bjúgnakrækir , Ketkrókur og Kertasníkir séu eitthvað í að hnupla frá fólki þeim munum sem þeir eru kenndir við . Og það er auðvitað bannað . Þannig varðar brot gegn þjófnaðarákvæði almennra hegningarlaga við allt að sex ára fangelsi og þegar um er að ræða stórfelld þjófnaðarbrot eða síendurtekin , jafnvel í félagi margra aðila , er ljóst að refsingin yrði nokkuð ströng og aldrei nálægt lágmarki ákvæðisins sem kveður á um þriggja mánaða fangelsi . Auk þess að vera fingralangir , verður að segja að það sé líklegt að Gluggagægir sé ekki sá eini sem er að góna inn um glugga í mannabyggðum . Það er náttúrulega bannað og fellur undir blygðunarsemisbrot , sbr. 209. gr almennra hegningarlaga . Refsiramminn í blygðunarsemisbrotum er 4 ár , en fyrir smávægileg brot er botninn 6 mánuðir . Í ljósi síendurtekinna ferða jólasveina á glugga landsmanna , verður að teljast líklegt að þeir færu upp í efri mörk refsirammans . En hvað þá með þriðja vinsælasta jólasvein Íslands , Hurðaskelli ? Til viðbótar við húsbrotið og blygðunarsemisbrotið mætti sjálfsagt hanka hann á því að brjóta 4. gr. lögreglusamþykkt Reykjavíkur ( og sambærileg ákvæði hjá öðrum sveitarfélögum ) sem bannar fólki að „ hafast nokkuð að sem veldur ónæði eða raskar næturró manna . “ Þegar allt er saman tekið stefnir því í að Hurðaskelli verði stungið í steininn . Og fangaklefanum skellt á eftir honum !